Osomabhizimusi Bathakazelela Uhlelo Lokubanika Imali eZimbabwe 
Inyathela leli kukhanya lihamba kahle abantu abafana loMnunzana Rodney Moyo yena othengisa imithi yezifuyo eBotswana.
GABORONE, BOTSWANA — Osomabhizimusi beZimbabwe abathengisa impahla kweleBotswana sebamukele ngenjabulo inyathelo likahulumende lokubanikeza imbasela eyesilinganiso sokuhlanu ekhulwini - 5% - yemali abaphenduka layo elizweni besithi izabakhuthaza ukugcina imali yabo ekhaya. Uhulumende weZimbabwe, ngendlela yokuzama ukuthuthukisa isikhwama sakhe njalo engenisa imali yakwamanye amazwe, wethule umbiko othi abathengisa imphahla phandle kwelizwe bazanikezwa okuhlanu ekhulwini kwemali abayigcinisa emabhanga. Uhulumende uthatha leli nyathelo ekhangelele ukuthi kuzakhanga abaninibhizimusi ukuthi bagcinise imali yabo emabhanga eZimbabwe bengakayisebenzisi phandle kwelizwe. Inyathela leli kukhanya lihamba kahle abantu abafana loMnu. Rodney Moyo yena othengisa imithi yezifuyo eBotswana esithi kuyabancedisa ngoba besenelisa ukufaka, noma kukuncane, imbasela, esikhwameni. "Kuyasinceda ngoba ibhanga leZimbabwe liyasinika imbijana yokuthi sikubhizimusi njalo kuyasisiza uma sifika kulabo esibathengiselayo sisenelisa ukubehlisela intengo ukuze sibakhange ngoba sikwazi ukuthi sizathola okuncane siphenduka ekhaya." Uthi njalo lelinyathela lizanceda ukukhipha, noma kungasoke kuqede, labo abathengisa imphahla phandle kwelizwe ngundlu kumbe bagcine imali bengayibuyiseli emabhanga. "Lokhu kuyasikhathaza ukuthi sihambise imphahla ngaphandle kwelizwe, okuhle yikuthi okuhlanu ekhulwini lokhu sikuthola ngemali yeMelika. Kuzancedisa ukuthi abanye labo bangene kubhizimusi. Ungahambisa okunengi, i5% icina idlula iholo labanye abasebenzayo." Noma kunjalo, kubikwa amanye amabhanga engahlawuli okuhlanu ekhulwini lokhu, osekudale ukuthi ibhanga elikhulu lesizwe eleReserve Bank of Zimbabwe (RBZ) likhumbuze amabhanga ukuthi abantu kanye lamakampani angenisa imali evela phandle kwelizwe kumele bathole okubafaneleyo. Ngakhoke iRBZ ithi izaxhwayisisa imbiko yokuthi abanye abayitholi imbasela kwamanye amabhanga.